Kubšicy (CS/SN). Dźěła na najwažnišim inwesticiskim objekće Kubšiskeje gmejny, powjetšenju Zakładneje šule Bošecy, dale derje postupuja. Přitwar je w hrubym hotowy. Wot spočatka meje nastawa mjezytwarjenje. Před tydźenjom je metalotwarska firma aluminijowu a škleńčanu fasadu nowotwara zhotowjeć započała. Po tym maja so samsne dźěła na mjezytwarje zahajić.
Poprawom chcychu dźensa staru třěchu wotnošować započeć. Dokelž pak kózły za nowu třěchu hakle z časowym zastatkom dóstanu, dyrbjachu tónle termin na 31. meju přestorčić, zdźěli wjesnjanosta Olaf Reichert (njestronjan).
szl_Latn pol_Latn